Predkladacia správa

Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách v znení neskorších predpisov upravuje používanie ženského priezviska na území Slovenskej republiky v prípade, ak ide o “osobu iného štátu”.

Návrh zakotvuje pravidlo, že takéto priezvisko sa používa “v tvare, v akom je zapísané v jazyku štátu, z ktorého osoba pochádza, bez koncovky slovenského prechyľovania”.

Návrh rieši otázku, ktorá patrí svojím obsahom do úpravy iného zákona, a to zákona Národnej rady Slovenskej republiky č. 300/1993 Z. z. o mene a priezvisku v znení neskorších predpisov; zákon o matrikách sa zaoberá priezviskom len v súvislosti s jeho zápisom do matriky. Jeho predmetom je vedenie matrík, nie otázky mena a priezviska. 

Predložené pravidlo sa navrhuje v texte, s ktorým nemožno súhlasiť, a to z dôvodu jeho nejasnosti. Týka sa to týchto výrazov:
•	“osoba iného štátu”: nie je zrejmé, či má ísť o cudzinku, alebo aj občianku Slovenskej republiky žijúcu v inom štáte,
•	“používa”: nie je jasné, o aké použitie ide. Len z dôvodovej správy sa možno domnievať, že autorom návrhu ide o používanie v úradnom styku i v hovorovej reči,
•	“v tvare, v akom je zapísané v jazyku štátu, z ktorého osoba pochádza”: ak ide o doklad vydaný štátom, ktorý nepoužíva latinskú abecedu a písmo, znamenala by navrhovaná dikcia “v tvare”, že takéto priezvisko aj v Slovenskej republike treba písať v inom písme?
•	“bez koncovky slovenského prechyľovania”: uvedený text by znamenal, že aj ženské priezviská osôb zo štátov, ktoré prechyľovanie používajú, by sa museli používať bez koncovky prechyľovania (napríklad ruské, ukrajinské, bulharské).

Vzhľadom na uvedené pripomienky, ako aj vzhľadom na skutočnosť, že Ministerstvo vnútra Slovenskej republiky v súčasnosti pripravuje zákon, ktorý bude obsahovať novely zákonov na úseku štátneho občianstva, matrík, ako aj mena a priezviska, s predloženým návrhom predkladateľ neodporúča vysloviť súhlas.